
Narva Lasteaia Kakuke tegevuse lõpetamine
1.Asjaolud ja menetluse käik

Narva linnal lasub lähtuvalt koolieelse lasteasutuse seadusest kohustus luua vanemate soovil kõigile pooleteise- kuni seitsmeaastastele lastele, kelle elukoht on Narva linna territooriumil ning ühtib vähemalt ühe vanema elukohaga, võimaluse käia teeninduspiirkonna lasteasutuses. Nimetatud kohustuse täitmiseks peab Narva linn üleval vajalikul arvul koolieelseid lasteasutusi.
Praegu tegutseb Narva linnas 18 munitsipaalomandis olevat lasteaeda. Ühe lasteaia, Narva Lasteaia Kakuke, tegevus on ajutiselt peatatud alates 11.07.2018. a kuni projekti „Narva Lasteaia Kakuke (Hariduse tn 30) renoveerimine ja lasteaiahoones energiatõhususe ja taastuvenergia kasutuse edendamine“ (projekti nr Kliima.1.01.17-0016) käigus tehtavate renoveerimistööde lõppemiseni (kasutusloa saamiseni). 2018. a lõpus projektist loobuti seoses sellega, et projekteerija esitatud ehitustööde eelkalkulatsioon ületab projekti ehitustööde kavandatud maksumust (hinnavahe on 630 441,59 eurot). Kuna toetuse osakaalu projektis ei suurendata, ei ole projekti elluviimine võimalik ning projekti realiseerimine projektide vahenditest ei toimu. Renoveerimistööde rahastamine teistest allikatest ei ole samuti võimalik.
Narva Lasteaia Kakuke tegevuse peatamisel paigutati lapsed ümber teistesse lasteaedadesse. Praegu järjekorrad lasteaedadesse puuduvad ning Narva linn täidab oma kohustust luua Narva linnas registreeritud lastele võimaluse käia teeninduspiirkonna lasteasutuses. Samas kiirenesid viimastel aastatel Narva linnas negatiivsed demograafilised trendid, linnas sündinud ja registreeritud laste arv väheneb (kuni 2018. aastani – rahvastikuregistri andmed, alates 2019. aastast – prognoos):
	Aasta
	2015
	2016
	2017
	2018
	2019
	2020
	2021
	2022
	2023

	Laste arv
	484
	502
	411
	387
	364
	343
	323
	304
	286


Sündimuse statistika ja prognoos ei anna alust oodata, et lähitulevikus nõudlus lasteaiakohtade järele suureneks. Kuna Narva linnas on tagatud võimalus käia lasteaias kõigile lastele, kusjuures vabade õppekohtade arv võimaldab lastevanematel valida meelepärasem ja mugavam lasteaed, siis on otstarbekam lõpetada Narva Lasteaia Kakuke tegevus. Narva Lasteaia Kakuke tegevuse lõpetamisega vähenevad linna investeerimiskohustused ning Narva lasteaiavõrgu administreerimiskulud. Kokkuvõttes muutub Narva lasteaiavõrk efektiivsemaks.
25.11.2019. a toimus Narva Linnavalitsuse Kultuuriosakonna ruumides ka kohtumine Narva Lasteaia Kakuke hoolekogu esindajatega. Kohtumisel tutvustati hoolekogu liikmetele tekkinud situatsiooni ning vastati küsimustele. Hoolekogu liikmed avaldasid oma arvamuse. Üheskoos arutati lasteaia tegevuse võimaliku lõpetamisega seonduvaid tagajärgi.
2. Õiguslikud alused
2.1 Kohaliku omavalitsuse korralduse seaduse § 22 lg 1 p 34 kohaselt kuulub volikogu ainupädevusse linna ametiasutuse hallatava asutuse tegevuse lõpetamine.
2.2 Koolieelse lasteasutuse seaduse § 34 lg 1¹ kohaselt toimub lasteasutuse tegevuse lõpetamine seaduse § 33 lõikes 1 sätestatud korras; seaduse § 33 lg 1 alusel lasteasutuse korraldab ja kujundab linnavolikogu otsusel ümber linnavalitsus. Otsus tehakse arvestusega, et sellest on võimalik teavitada kirjalikult Haridus- ja Teadusministeeriumi, lasteasutust ja vanemaid (eestkostjaid, hooldajaid) vähemalt viis kuud enne ümberkorraldamise või ümberkujundamise tähtaega.
3. Otsus

Lõpetada Narva Lasteaia Kakuke (registrikood 75026796) tegevus 30. juunil 2020. a, kuna lasteasutuse edasine tegevus on muutunud ebaotstarbekaks.
4. Rakendussätted
Otsus jõustub seadusega sätestatud korras.
Irina Janovitš
Linnavolikogu esimees

Linnavalitsus otsustab:

1.
Esitada lisatud otsuse eelnõu „Narva Lasteaia Kakuke tegevuse lõpetamine“ Narva Linnavolikogule vastuvõtmiseks.

2.
Volitada Narva Linnavalitsuse Kultuuriosakonna juhataja Viktoria Lutust antud küsimust ette kandma Narva Linnavolikogus.

